**Informatīvais ziņojums**

Par 2019. gada 26. jūnija Eiropas Savienības Vides ministru padomes sanāksmē izskatāmajiem jautājumiem

2019. gada 26. jūnijā notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Luksemburgā.

Padomes sanāksmē plānots panākt vispārējo vienošanos par regulu par ūdens atkārtotu izmantošanu, kā arī apstiprināt padomes secinājumus par ES ilgtspējīgas ķīmijas politikas stratēģiju. Padomes sanāksmē plānota arī viedokļu apmaiņa par ES Vides politikas īstenošanas pārskatu, balstoties uz sagatavotajiem diskusiju jautājumiem.

**1. Regula par ūdens atkārtotu izmantošanu**

–  vispārējā pieeja

2018. gada 28. maijā Eiropas Komisija (turpmāk – EK) publicēja priekšlikumu Eiropas Parlamenta un Padomes regulai par notekūdeņu atkārtotas izmantošanas minimālajam prasībām (turpmāk – regulas projekts).

Regulas projekts izstrādāts, lai veicinātu ūdens trūkuma mazināšanu visā ES, ieviešot notekūdeņu atkārtotu izmantošanu lauksaimniecības zemju apūdeņošanai.

Padomes sanāksmē plānots panākt vispārējo pieeju.

**Latvijas viedoklis**

Latvijas nostāja iekļauta pozīcijā Nr. 1 “Priekšlikums Eiropas Parlamenta un Padomes regulai par ūdens atkalizmantošanas minimālajam prasībām”, ko 2019. gada 10. janvārī apstiprinājis vides aizsardzības un reģionālās attīstības ministrs Kaspars Gerhards.

**Latvija kopumā atbalsta vispārējās pieejas panākšanu.** Latvijai īpaši svarīgi, ka dalībvalsts var izlemt izmantot vai nē attīrītus notekūdeņus lauksaimniecības zemju laistīšanai, izvērtējot ģeogrāfiskos un klimatisko apstākļus, virszemes un pazemes ūdeņu kvalitāti, sociālos, ekonomiskos un vides aspektus.

Jau ES Vides padomes 2016. gada 17. oktobra sanāksmē apstiprinātajos secinājumos par ūdens resursu ilgtspējīgu izmantošanu tika atzīts, ka ģeogrāfisko, klimatisko un vides apstākļu atšķirību dēļ visām ES dalībvalstīm neder vienādi ūdens resursu efektīvas izmantošanas un aizsardzības risinājumi. Tādēļ Latvija uzskata, ka ir nepieciešams ņemt vērā atšķirīgos apstākļus un to, ka visām ES dalībvalstīm neder vienādi ūdens resursu izmantošanas un aizsardzības risinājumi.

Latvija uzskata, ka vienots ES regulējums var nodrošināt patērētāju līdzvērtīgu aizsardzību visās ES dalībvalstīs, kurās notekūdeņi tiek vai tiks izmantoti lauksaimniecības zemju apūdeņošanai. Tomēr Latvija uzskata, ka ne tikai tirgus ziņā, bet arī dalībvalstu ziņā būtu jāatstāj lēmums – vai šāda notekūdeņu izmantošana ir valstī nepieciešama un praktizējama, ņemot vērā valstī veiktos ūdeņu kvalitātes un resursu stāvokļa novērtējumus. Lai neradītu lieku administratīvo slogu, regulas projektā paredzētie pienākumi nebūtu attiecināmi uz ES dalībvalstīm, kurās notekūdeņu atkārtota izmantošana netiek īstenota un nav plānota. Latvijai ir aktuāli, lai ES ūdeņu politika un tās instrumenti neprasītu piemērot tipveida risinājumus visās ES dalībvalstīs. Latvija uzskata, ka dalībvalstīm ir nepieciešama rīcības brīvība izvēlēties to apstākļiem visatbilstošākos risinājumus, lai rastu kompromisu starp vidi, cilvēku veselības aizsardzību un ilgtspējīgu ūdens resursu izmantošanu.

**2. Vides politikas īstenošanas pārskats**

- politikas debates

ES ir vērienīgi tiesību akti un politika, lai aizsargātu gaisu un ūdeni, veicinātu aprites ekonomiku, paaugstinātu pārstrādes apjomu un aizsargātu dabu. ES politikas īstenošana ir būtiska vides mērķu sasniegšanai. 2019. gada 5. aprīlī EK publicēja otro ES vides politikas īstenošanas pārskatu (turpmāk – EIR), kas ir turpinājums 2016. gadā aizsāktajai iniciatīvai. EIR galvenais mērķis ir uzlabot ES vides politikas un tiesību aktu īstenošanu. Tas palīdz valstīm risināt sistemātiskas problēmas un noskaidrot iemeslus, kas kavē ES vides politikas īstenošanu. Pārskata paketē ietilpst 28 ziņojumi par katru no ES valstīm. Galvenais Latvijas progress 2019. gada pārskatā tiek minēts kā:

* ) Latvija saglabā labu vides aizsardzības līmeni, jo īpaši saistībā ar gaisa un peldvietu ūdens kvalitāti;
* ) atkritumu kompostēšanas līmenis ir uzlabojies, un poligona nodoklis pakāpeniski pieaug.

Padomes sanāksmē plānotas diskusijas, kā risināt EIR procesā identificētos trūkumus, kā arī par to, kā padarīt valstu administrācijas efektīvākas vides politikas īstenošanā. Tāpat plānots diskutēt arī par labāku vides mērķu integrēšanu citās politikas jomās.

**Latvijas viedoklis**

Latvija atzinīgi novērtē EK ieguldīto darbu Vides politikas īstenošanas pārskata izstrādē, un uzskata, ka efektīvāka vides politikas ieviešana ir iespējama, veicinot pieredzes apmaiņu starp ES dalībvalstīm, un uzzināt par labākās prakses piemēriem. Būtiski arī tas, ka, izstrādājot vides politiku ES līmenī, tiek izvērtēti un pēc iespējas novērsti iespējamie konflikti starp sektoriem.

Lai risinātu EIR procesā identificētos trūkumus, Latvija uzskata, ka būtisku ieguldījumu var sniegt labāko prakšu apmaiņa starp dalībvalstīm ar līdzīgu situāciju. Tam noderīgs ir EK izveidotais “*peer-to-peer*” instruments. Arī valstīs organizētie specifiskie dialogi, iesaistot EK pārstāvjus un dažādas iesaistītās puses no dalībvalsts, var rosināt diskusiju un palīdzēt rast risinājumus. Tā kā daudzi vides jautājumi mēdz būt deleģēti pašvaldību kompetencei, laba sadarbība starp visiem pārvaldes līmeņiem ir būtisks priekšnoteikums veiksmīgai vides problēmu risināšanai.

Lai padarītu valstu administrācijas efektīvākas vides politikas un tiesību aktu īstenošanā, Latvija uzskata, ka svarīga ir esošo ES līmeņa ekspertu tīklu sadarbības veicināšana (piemēram, vides inspektoru IMPEL tīkls). Arī digitālo risinājumu plašāka izmantošana var palīdzēt labāk analizēt vides datus, atvieglot ziņojumu sagatavošanu un sniegt iespēju iedzīvotājiem iesaistīties vides problēmu risināšanā.

Latvija piekrīt, ka politiku saskaņotība gan ES, gan nacionālā un vietējā mērogā ir būtisks priekšnoteikums to veiksmīgai īstenošanai. Lai nodrošinātu vienādus spēles noteikumus un harmonizētu pieeju, visefektīvāk šo saskaņotību būtu nodrošināt, veidojot ES politikas dokumentus laika posmam pēc 2020. gada. Šī ir būtiska iespēja, jo, sākoties nākamajam EK politiskajam ciklam, vairāki būtiski pamatdokumenti tiks pārskatīti, piemēram, tiks veidota 8. Vides rīcības programma. Politiku īstenošanas saskaņotība nodrošināma arī jaunā daudzgadu budžeta izstrādes gaitā.

**3. Padomes secinājumi “Ceļā uz Eiropas Savienības ilgtspējīgas ķīmijas politikas stratēģiju”**

**-**apstiprināšana

Padomes secinājumu projekts “Ceļā uz Eiropas Savienības ilgtspējīgas ķīmijas politikas stratēģiju” (turpmāk – Padomes secinājumi) izstrādāts ar mērķi sniegt politisku atbalstu ES ilgtspējīgas ķīmisko vielu politikas jomas stratēģijas izstrādei, jo īpaši attiecinot uz jautājumiem par REACH[[1]](#footnote-1), endokrīnās sistēmas grāvējvielām, nanomateriāliem un farmaceitiskiem līdzekļiem un to atliekvielām, ņemot vērā ES 7. Vides rīcības programmas “Labklājīga dzīve ar pieejamajiem planētas resursiem”[[2]](#footnote-2) pamatmērķi ķīmisko vielu jomā. Padomes secinājumi vērš uzmanību uz to, ka turpmāk ir ieguldāms nopietns darbs ķīmisko vielu drošā izmantošanā, lai novērstu iespējamās negatīvās ietekmes uz cilvēku veselību un vidi.

Padomes secinājumi norāda arī uz sinerģiju nozīmību starp dažādām starptautiskām un reģionālām konvencijām ķīmisko vielu un atkritumu jomā, ka arī aicina Eiropas Komisiju un dalībvalstis turpināt aktīvi piedalīties šajos procesos, lai nodrošinātu visaptverošu ilgtermiņa pieeju drošai ķīmisko vielu apsaimniekošanai starptautiskā līmenī.

**Latvijas viedoklis**

Latvijas nostāja izklāstīta nacionālajā pozīcijā “Par Padomes secinājumiem “Ceļā uz Eiropas Savienības ilgtspējīgas ķīmijas politikas stratēģiju””.

Latvija atzinīgi novērtē Prezidentūras ieguldīto darbu Padomes secinājumu izstrādē un **atbalsta Padomes secinājumu apstiprināšanu**. Latvija piekrīt Padomes secinājumos norādītajam, ka jāizstrādā ES netoksiskas vides stratēģija un darbības plāns kā nodrošināt augsta līmeņa aizsardzību cilvēku veselībai un videi no endokrīnās sistēmas grāvējvielu iedarbības.

**Citi jautājumi:**

Padomes sanāksmes darba kārtības sadaļā „Citi jautājumi” iekļauti šādi informatīvi jautājumi, ko Latvija pieņem zināšanai:

*a) Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku* – *prezidentūras sniegta informācija*

2018. gada 28. novembrī EK publicēja paziņojumu “*Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku*”. Paziņojumā uzsvērts, ka valstu rīcībpolitikām jāveicina ES pienesumu Parīzes nolīguma ilgtermiņa temperatūras mērķa īstenošanā - saglabāt pasaules vidējās temperatūras pieaugumu būtiski mazāku par 2oC salīdzinājumā ar pirmsindustriālā laikmeta līmeni un censties temperatūras kāpumu ierobežot līdz 1.5oC salīdzinājumā ar pirmsindustrālā laikmeta līmeni. Tāpat paziņojums ietver redzējumu par visas tautsaimniecības nozares un visus sabiedrības slāņus aptverošām ekonomiskajām un sabiedrības pārveidēm, kas vajadzīgas, lai līdz 2050. gadam ES sasniegtu siltumnīcefekta gāzu (turpmāk – SEG) emisiju neto nulles līmeni jeb klimatneitralitāti.

Par šo jautājumu 2019. gada 11. jūnija Ministru kabineta sēdē tika apstiprināta Latvijas nacionālā pozīcija Nr. 2 “Par Eiropas Komisijas paziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku””.

Ar nacionālo pozīciju Latvija pauž atbalstu ES virzībai uz klimatneitralitāti 2050. gadā. Latvija uzskata, ka pāreja uz klimatneitralitāti sniegs jaunus ekonomiskos stimulus un iespējas arī Latvijas iedzīvotājiem un ekonomikai. Vienlaikus pozīcijā pausts, ka nākamajam Eiropas daudzgadu budžetam jābūt svarīgam instrumentam, lai veicinātu ieguldījumus enerģētikas un klimata pārmaiņu jomā, vismaz 25% no izdevumiem atvēlot cīņai pret klimata pārmaiņām.

*b) esošie tiesību aktu priekšlikumi: regula, lai pienācīgi ņemtu vērā globālo kuģu degvielas patēriņa datu vākšanas sistēmu*

Eiropas Parlamenta un Padomes 2015. gada 29. aprīļa Regula Nr. 2015/757/ES par jūras transporta oglekļa dioksīda emisiju monitoringu, ziņošanu un verifikāciju un ar ko groza Direktīvu 2009/16/EK ( turpmāk - ES MZV regula) grozījumu priekšlikuma mērķis ir divu sistēmu (ES MZV un starptautiskās globālās kuģu degvielas patēriņa datu vākšanas sistēmas (turpmāk - IMO DCS)) harmonizēta īstenošana, nemazinot ES MZV sistēmas caurskatāmību. Līdz ar to ES MZV regulas grozījumu priekšlikumā tiek ierosināts pēc vajadzības saskaņot tādus elementus kā definīcijas, monitoringa parametri un monitoringa plāni un veidlapas, veicinot atbilstību ziņošanas pienākumiem abās sistēmās, lai samazinātu administratīvo slogu kuģniecības uzņēmumiem (kuģošanas sabiedrībām) un valsts iestādēm.

Latvijas nostāja iekļauta pozīcijā Nr. 1 “Par Priekšlikumu Eiropas Parlamenta un Padomes regulai,ar ko groza Regulu 2015/757/ES, lai pienācīgi ņemtu vērā globālo kuģu degvielas patēriņa datu vākšanas sistēmu”, ko 2019. gada 30. maijā apstiprinājis vides aizsardzības un reģionālās attīstības ministrs J. Pūce. Latvija kopumā atbalsta regulas priekšlikumu, kas paredz veicināt atbilstību ziņošanas pienākumiem abās (ES MZV regulas un globālās IMO DCS) sistēmās, lai samazinātu administratīvo slogu kuģošanas sabiedrībām un valstu iestādēm.

*c) EK ziņojums par nacionālajiem enerģētikas un klimata plāniem – EK prezentācija*

Sākotnējais Latvijas Nacionālā enerģētikas un klimata plāna ( turpmāk - NEKP) projekts 2018. gada nogalē tika iesniegts EK (tā analizē un vērtē NEKP saturu, sniegs rekomendācijas), taču tam nepieciešami būtiski pilnveidojumi.

2019. gadā vēl plānots izdiskutēt, papildināt un precizēt NEKP iekļauto pasākumu sarakstu, panākt vienošanos par Latvijai noteikto SEG mērķu izpildes saistību pārdali starp nozaru ministrijām, izvērtēt un iekļaut EK rekomendācijas, kā arī nodrošināt sabiedrisko apspriešanu un konsultācijas. Līdz 30. jūnijam EK sagatavos un iesniegs rekomendācijas par sagatavoto NEKP, galīgās redakcijas sagatavošana un iesniegšana EK jāveic līdz 2019. gada 31. decembrim.

*d)  Iespējamie Eiropas pasākumi tīras mobilitātes un jo īpaši elektromobilitātes atbalstam – Bulgārijas informācija*

Bulgārija ierosina veidot jaunu Tīrās Mobilitātes fondu, kas būtu kā jauns fonds tieši elektromobilitātes atbalstam un kuram līdzekļi tiktu ņemti no ES budžeta, dalībvalstīm, auto ražotājiem, enerģētikas kompānijām un citām jomām.

Latvija uzskata, ka nepieciešama transporta pēc iespējas plašāka dekarbonizācija un tās sasniegšanā galvenokārt jākoncentrējas uz nulles emisiju transportlīdzekļu izmantošanas veicināšanu, t.sk., to konkurētspējīgu cenu veicināšanu. Lai izvērtētu mobilitātei veltīta specializēta fonda izveides lietderību un iespējamību, Latvijas ieskatā būtiski saprast un izvērtēt, kādā ietvarā darbotos šis fonds (kā neatkarīgs rīks ārpus budžeta vai atsevišķa ES budžeta programma, vai arī jau tagad paredzēto programmu paspārnē), tādēļ  Latvija atturīgi vērtē jaunafonda veidošanu.

**Latvijas delegācija:**

Delegācijas vadītājs: Juris Pūce, vides aizsardzības un reģionālās attīstības ministrs.

Delegācijas dalībnieki: Alise Balode, vēstniece, Latvijas Republikas pastāvīgās pārstāves ES vietniece;

Alda Ozola, Vides aizsardzības un reģionālās attīstības ministrijas valsts sekretāra vietniece;

Anita Drondina, Vides aizsardzības un reģionālās attīstības ministrijas nozares padomniece;

Linda Leja, Vides aizsardzības un reģionālās attīstības ministrijas nozares padomniece.

Vides aizsardzības un  
reģionālās attīstības ministrs Juris Pūce

Vides aizsardzības un reģionālās attīstības ministrijas  
valsts sekretārs Edvīns Balševics

1. Eiropas Parlamenta un Padomes 2006. gada 18. decembra Regula Nr. 1907/2006/EK, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu Nr. 793/93/EEK un Komisijas Regulu Nr. 1488/94/EK, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1./850. lpp.). [↑](#footnote-ref-1)
2. Pieņemta ar Eiropas Parlamenta un Padomes 2013. gada 20. novembra Lēmumu Nr. 1386/13/ES (publikācija oficiālajā izdevumā “Eiropas Savienības Vēstnesis” latviešu valodā pieejama šeit: <https://eur-lex.europa.eu/legal-content/LV/TXT/?uri=CELEX%3A32013D1386>). Programmā ir sniegts vides politikas vispārējs satvars laikposmam līdz 2020. gadam un redzējums par 2050. gadu. Tā ir cieši saistīta ar attīstības plānošanas dokumentu “EIROPA 2020 Stratēģija gudrai, ilgtspējīgai un integrējošai izaugsmei” (publikācija oficiālajā izdevumā “Eiropas Savienības Vēstnesis” latviešu valodā pieejama šeit: <https://eur-lex.europa.eu/legal-content/LV/TXT/?uri=CELEX:52010DC2020>). Programmā ir noteikti deviņi mērķi, kas jāsasniedz ES un tās dalībvalstīm, atgādinot, ka daudzas no šīm prioritātēm ir mērķi, kas jau ir iekļauti ES vides politikā. [↑](#footnote-ref-2)